El Ple de l’Ajuntament de Burjassot aprova tres mocions en la sessió ordinària de novembre
2025-07-24

La sessió ordinària de novembre del Ple de l’Ajuntament de Burjassot ha suposat l’aprovació de tres mocions, dues presentades per Compromís i una per Ciudadanos, per part dels membres de la corporació municipal.

La primera moció aprovada, a la qual es van presentar diferents esmenes, va ser la presentada per Compromís “per a actuar contra la ludopatia a Burjassot”. Entre els acords de la moció s’assenyala la importància que “s’intensifiquen les activitats informatives i formatives en els centres d’educació primària i secundària per a aprofundir en l’ús que la joventut fa dels jocs en línia i d’apostes i en els possibles problemes derivats”.

La segona moció, presentada també per Compromís, fa referència a la necessitat de posar fi a les agressions que pateix el personal sanitari de Burjassot. Entre altres punts, la moció recull “que se sol·licite a la Direcció de l’Àrea de Salut Arnau Vilanova-Llíria que restablisca de manera immediata la presència de personal de seguretat en el Centre de Salut Burjassot II”.

Finalment, s’ha aprovat la moció presentada per Ciudadanos per al manteniment dels pipicans que recull la necessitat que s’augmente de manera immediata la il·luminació de tots els pipicans del municipi que el necessiten, que s’augmente la freqüència de neteja i que es restaure el mobiliari instal·lat en els mateixos així com els elements de joc per als animals.